ছয় রাজ্যে ‘পদ্মাবৎ’-কে নিষিদ্ধ করেও ক্ষান্ত হয়নি কর্ণি সেনা। শুধু তাই নয়, ছবির নামেও বদল হওয়ার পরেও সমস্যার সমাধান হয়নি। তাই মঙ্গলবার সন্ধ্যা থেকেই ছবিকে ঘিরে গুজরাত, হরিয়ানা, রাজস্থান, উত্তরপ্রদেশে কর্ণি সেনার সদস্যরা বিক্ষোভ দেখাতে শুরু করেছেন। বুধবার থেকে এই এই বিক্ষোভ ভাঙচুর, আগুন-সহ আরও বড় আকার নিয়েছে। 
বুধবার গুরুগ্রামে ‘পদ্মাবৎ’ মুক্তি নিয়ে বিক্ষোভ দেখাতে গিয়ে একটি স্কুলবাসে ইট পাথর ছোড়ে। সেই সময়ে বাসে পড়ুয়া-সহ শিক্ষকরাও ছিলেন। সেই অভিযোগেই ১৮ জন কর্ণি সেনার সদস্যকে গ্রেফতার করেছে পুলিশ। যদিও কর্ণি সেনা এই দায় অস্বীকার করে গিয়েছে।  
এই ঘটনার পরেই গুরুগ্রামে কড়া নিরাপত্তা ব্যবস্থা মোতায়েন করা হয়। আমদাবাদের মাল্টিপ্লেক্সেও ভাঙচুরের অভিযোগ ওঠে কর্ণি সেনার সদস্যদের বিরুদ্ধে। বহু গাড়ি ও বাইক পুড়িয়েও দেন বলে অভিযোগ। এর মধ্যেই ছবি চলতে দেবেন না বলে হুঁশিয়ারী দিয়েছেন কর্ণি সেনার প্রধান লোকেন্দ্র সিংহ কালভি। এমনকী ক্ষত্রিয় মহাসভার প্রেসিডেন্ট ঘোষণা করেছেন, যিনি দীপিকার নাক ও কান কাটতে পারবেন, তাঁকে ১ কোটি টাকা পুরষ্কার দেওয়া হবে।  
তবে কর্ণি সেনা ও রাজপুত সংগঠনগুলির সমস্ত রকমের হুমকি উপেক্ষা করেও, দেশের বিভিন্ন প্রেক্ষাগৃহে ভিড় জমিয়েছে দর্শকরা। দেশের মোট ৪০০০টি স্ক্রিনে আজ মুক্তি পেয়েছে এই ‘পদ্মাবৎ’। 

এই বিষয়ে অন্যান্য খবর

বিজেপি শাসিত ৪ রাজ্যে ছবি-গুন্ডাদের তাণ্ডব!


এক সর্বভারতীয় সংবাদমাধ্যমের প্রতিবেদন অনুযায়ী, ইতিমধ্যেই ১০ লক্ষ মানুষ দেখে ফেলেছেন এই ছবি। প্রেক্ষাগৃহগুলির দর্শক সংখ্যা হিসেব করে দেখা গিয়েছে, প্রথম দিনে মোট ৩৫ লক্ষ মানুষ কর্ণি সেনার বিরোধিতাকে তোয়াক্কা না করে ‘পদ্মাবৎ’ ছবিটির সাক্ষী হবে।
উত্তর ও পশ্চিম ভারতের কয়েকটি রাজ্যে কর্ণি সেনা ও রাজপুত সংগঠনগুলির সদস্যরা বিক্ষোভ দেখালেও, কলকাতা-সহ বাংলায় কোনও প্রভাব ফেলতে পারেননি। বরং শান্তিপূর্ণ ভাবেই বাংলার প্রেক্ষাগৃহগুলিতে চলছে ‘পদ্মাবৎ’।